ሻለቃ አድማሱ የቅንጅት አመራር አባላት ከታሠሩ በኋላ ድብቅ አጀንዳቸውን ተፈጻሚ ለማድረግ በስፋት ተንቀሳቅሰዋል፡፡ የአዲስ አበባ ተመራጮችን ለገዥው በሚመች መልኩ አስተዳደሩን እንዲረከቡ ከፍተኛ ቅስቀሳ አድርገዋል፡፡ ዛሬ ‹‹የቅንጅት ስምና አርማ ባለቤት እኛ ነን፡፡›› የሚሉት እነ አየለ ጫሚሶ እንዲፈጠሩ ከገዥው ፓርቲ ጋር እጅና ጓንት ሆነው ሠርተዋል፡፡ሻለቃ አድማሱ የቅንጅት አመራር አባላት በእስር ቤት በነበሩበት ወቅትወይዘሮ ሳባ መኰንን የተባሉትን ጠንካራ የቅንጅት ለአንድነትና ለዴሞክራሲ ፓርቲ አባል ‹‹ኢንጅነር ኃይሉ መኢአድን በአዲስ መልክ አደራጁ! ብለዋል›› በማለት ለማሳሳት ሞክረዋል፡፡ ወይዘሮ ሳባ ግን ይህን አሳሳች መልዕክታቸውን ስላልተቀበሏቸው ለአገዛዙ የፀጥታ አባላት ጠቁመው ለሦስት ወር በሦስተኛ ፖሊስ ጣቢያ አሳስረዋቸዋል፡፡ ይህም ብቻ አይደለም፡፡ ከጎጃምና ጎንደር አዲስ አበባ የመጡ የፓርቲ ተጠሪዎችን በምሥጢር ጠቁመው አስይዘው አስደብድበዋል፡፡
